钦定古今图书集成/明伦汇编/氏族典/第232卷 > 杨选
## 钦定古今图书集成/明伦汇编/氏族典/第232卷 > 杨选

按《明外史杨选传》：“选字以公，章丘人。嘉靖二十三年进士。授行人，擢御史，迁易州兵备副使。大同巡抚朱
笈被逮，超拜选右佥都御史代之。忧归，再起仍故职。
四十年，擢总督蓟辽副都御史。以居庸岔道却敌功，
进兵部右侍郎。明年，古北口守将遣哨卒四人出塞，
为朵颜卫人所掠。其部长通汉叩关索赏，副总兵胡”
镇执之。通汉子惧，拥哨卒，请易其父。通汉者，辛爱妻
义父也。选欲以牵制辛爱，要其子入质，乃遣还父。自
是诸子迭为质。选驰疏以闻，自诩方略。十月丁卯，辛
爱大举入犯，京师戒严。帝大惊，谕阁臣徐阶令兵部
谕诸军并力剿逐。明日，选以寇东遁闻，自诩追逐功。
帝疑之，以问阶。对曰：“谓之追送则可，谓之《追杀》则不
可。”帝衔之。给事中李瑜劾选罪，被逮下诏狱。内侍家
蓟西者哗言寇之入，由通汉父子勾之。帝入其言，益
怒，论死，戮于市。